KE BOŠEGO bja mafelelo bja Jesu pele a bolawa, gomme o bo fetša a na le baapostola ba gagwe ka phapošing ya ka godimo ka ngwakong kua Jerusalema. Nakong ya selalelo, Jesu o a ema gomme o beela ka thoko diaparo tša gagwe tša ka ntle. O itata ka lešela mathekeng. O tšhela meetse ka sebjaneng gomme o thoma go hlapiša barutiwa ba gagwe dinao le go di phumola ka lešela. Ke moka o apara seaparo sa gagwe sa ka ntle. Ke ka baka la’ng Jesu a ile a dira tiro ye ya boikokobetšo?—Joh. 13:3-5. 8 Ka letšatši le lengwe ge Esau a be a etšwa nageng, o ile a hwetša Jakobo “a apeile sejo sa dihlodi.” Esau a napa a re go yena: “Hle nnee bohwibidu bjoo kapejana ke je—bohwibidu bjo bo lego moo, ka gobane ke lapile!” Jakobo o ile a fetola Esau ka gore: “Thoma pele ka go nthekišetša tshwanelo ya gago ya go ba leitšibulo!” Esau o ile a dira phetho efe? Se se makatšago ke gore o ile a mo araba a re: “Tshwanelo ya go ba leitšibulo e tla nkhola ka eng?” Ee, Esau o ile a kgetha sejo sa dihlodi go e na le tshwanelo ya go ba leitšibulo! E le gore a kgonthišetše gore o tšea tshwanelo ya go ba leitšibulo ka molao, Jakobo o ile a phegelela Esau ka go mmotša gore: “Nkenele pele!” Esau o ile a lahla tshwanelo ya gagwe ya go ba leitšibulo ntle le go dikadika. Ka morago ga moo, “Jakobo a nea Esau senkgwa le sejo sa dihlodi, yena a ja a ba a nwa. Ke moka a emelela a tloga. Ke kamoo Esau a nyaditšego tshwanelo ya go ba leitšibulo ka gona.”—Gen. 25:29-34.